‘Imi Ji Blɔ ɔ, Anɔkuale ɔ, Kɛ Wami ɔ’ (Yohane 14) | Yesu Si Himi Ngɛ Zugba a Nɔ\nYESU YAA DLA HE KO NGƆ TO E KASELI ƆMƐ\nYESU WO E SE NYƐƐLI ƆMƐ SI KAA E MA HA MƐ YEMI KƐ BUALƆ\nTSƐ Ɔ KLE PE YESU\nBenɛ Yesu kɛ e bɔfo ɔmɛ a ye Hetsɔmi ɔ ta a, a hi hiɔwe tsu ɔ mi bɔɔ. Yesu kɛ e bɔfo ɔmɛ sɛɛ ní, nɛ e wo mɛ he wami ke: “Nyɛ ko ye nyɛ tsui. Nyɛɛ lɛɛ nyɛ he Mawu nyɛɛ ye; nɛ imi hu nyɛ he mi nyɛɛ ye.”​​—Yohane 13:36; 14:1.\nYesu tsɔɔ e bɔfo ɔmɛ nɔ́ he je nɛ e sɛ nɛ a ye gbeye kaa e maa je a he ɔ. E de mɛ ke: ‘Sihi hehi babauu ngɛ Tsaatsɛ we ɔ. Ke i ya nɛ i ya dla he ko kɛ to nyɛ se ɔ, ma kpale kɛ ba, nɛ ma ba ngɔ nyɛ kɛ ya hi imi nitsɛ ye ngɔ, konɛ he nɛ i ngɛ ɔ, nyɛ hu nyɛɛ hi lejɛ ɔ. Nyɛ le he nɛ i yaa, nɛ blɔ ɔ hu nyɛ le.’ Toma bi lɛ ke: “Nyɔmtsɛ, he nɛ o yaa a po wa li, nɛ kɛ wa maa pee kɛ le blɔ ɔ nɛ a kɛ yaa lejɛ ɔ kɛɛ?”​​—Yohane 14:2-5.\nYesu de lɛ ke: “Imi ji blɔ ɔ, kɛ anɔkuale ɔ, kɛ wami ɔ.” Loko nɔ ko ma nyɛ maa ya hiɔwe nɛ e ya hi Tsaatsɛ we ɔ mi ɔ, ja e kplɛɛ Yesu nɔ, nɛ e kplɛɛ níhi nɛ Yesu tsɔɔ ɔ nɔ, nɛ e kase lɛ. Yesu de ke: “Nɔ ko nɔ ko yɛ Tsɛ ɔ ngɔ kaa ja e gu ye nɔ.”​​—Yohane 14:6.\nJamɛ a be ɔ mi ɔ, Filipo ngɛ Yesu tue bue saminya. Lɔ ɔ he ɔ, e bi Yesu ke: “Nyɔmtsɛ, tsɔɔ wɔ Tsɛ ɔ, kɛkɛ nɔ́ ko be wɔ hiae hu.” Eko ɔ, Filipo suɔ nɛ e maa na Mawu kaa bɔ nɛ Yesaya, Eliya, kɛ Mose na Mawu ngɛ nina mi ɔ. Se nɔ́ ko ngɛ bɔfo ɔmɛ a kasa nya nɛ pã nina nɛ a ngɛ hlae ɔ. Enɛ ɔ he ɔ, Yesu de ke: “Filipo, be babauu nɛ i kɛ nyɛ hi si nɛ ɔ, kɛ pee kɛɛ nɛ o li mi ɔ? Nɔ tsuaa nɔ nɛ na mi ɔ, e na Tsɛ ɔ.” Bɔ nɛ Tsɛ ɔ ngɛ ɔ, jã pɛpɛɛpɛ nɛ Yesu hu ngɛ. Enɛ ɔ he ɔ, ke nɔ ko kɛ Yesu hi si, nɛ e na bɔ nɛ e peeɔ e ní ha a, e ngɛ kaa nɔ́ nɛ e na Tsɛ ɔ. Atsinyɛ jemi ko be he kaa Tsɛ ɔ nɔ kuɔ pe Bi ɔ, ejakaa Yesu nitsɛ de ke: “Munyuhi nɛ i kɛ nyɛ tu ɔ, pi imi nitsɛ ye yi mi nɛ i to kɛ de.” (Yohane 14:8-10) Bɔfo ɔmɛ na kaa níhi nɛ Yesu ngɛ tsɔɔe ɔ tsuo je e Tsɛ ɔ ngɔ.\nBɔfo ɔmɛ na ní nguanguahi nɛ Yesu pee ɔ. A na hu kaa e kɛ kã fiɛɛ sane kpakpa a nɛ kɔɔ Mawu Matsɛ Yemi ɔ he ɔ. Enɛ ɔ he ɔ, e de mɛ ke: “I ngɛ nyɛ dee anɔkuale mi ke, nɔ tsuaa nɔ nɛ heɔ mi yeɔ ɔ, níhi nɛ i tsuɔ kɛ toɔ okadi ɔ, lɛ hu e ma tsu. Ee, e maa pee níhi nɛ pe enɛ ɔmɛ tete po, ejakaa i je kɛ yaa Tsaatsɛ ngɔ.” (Yohane 14:12) Yesu de we ke a maa pee nyakpɛ ní nguanguahi pe nɔ́ nɛ e pee ɔ. Nɔ́ nɛ e ngɛ tsɔɔe ji kaa a kɛ be babauu maa fiɛɛ pe lɛ, nɛ a maa fiɛɛ kɛ ya tsitsaa, nɛ nihi babauu maa nu sɛ gbi ɔ.\nJemi nɛ Yesu maa je ɔ tsɔɔ we kaa e maa ngmɛɛ a he kɛ fɔ si, ejakaa e wo mɛ si ke: “Nɔ́ tsuaa nɔ́ nɛ nyɛ ma kpa he pɛɛ ngɛ ye biɛ mi ɔ, ma pee.” E de hu ke: ‘Ma kpa Tsɛ ɔ pɛɛ, nɛ e ma ha nyɛ yemi kɛ bualɔ nɛ kɛ nyɛ maa hi si daa. Lɛ ji anɔkuale mumi nɛ tsɔɔ nihi bɔ nɛ Mawu ngɛ ha tutuutu ɔ.’ (Yohane 14:14, 16, 17) E wo mɛ si kaa e ma ha mɛ mumi klɔuklɔu ɔ konɛ e ye bua mɛ. Nɔ́ nɛ e de ɔ ba mi ngɛ Pentekoste ligbi ɔ nɔ.\nYesu de mɛ hu ke: “E piɛ bɔɔ pɛ nɛ je ɔ be mi nae hu; se nyɛɛ lɛɛ nyɛ maa na mi. Nɛ akɛnɛ i ngɛ wami mi ɔ, nyɛ hu nyɛ maa hi wami mi.” (Yohane 14:19) Ke Yesu gbo nɛ a tle lɛ si ɔ, e kaseli ɔmɛ maa na lɛ, nɛ pee se ke e tle kaseli ɔmɛ hu si kɛ ya hiɔwe kaa mumi mi bɔ níhi ɔ, a maa na lɛ ekohu.\nEnɛ ɔ se ɔ, Yesu tu mɛ anɔkuale munyu ko. E de mɛ ke: “Nɔ tsuaa nɔ nɛ ngɔɔ ye mlaa amɛ nɛ e yeɔ a nɔ ɔ, e suɔ mi; nɛ nɔ tsuaa nɔ nɛ suɔ mi ɔ, Tsaatsɛ maa suɔ lɛ. Jehanɛ imi hu ma suɔ lɛ, nɛ ma ha nɛ e le mi saminya.” Benɛ e de jã a, Yuda, nɛ a tsɛɛ lɛ hu ke Tadeo ɔ bi lɛ ke: “Nyɔmtsɛ, kɛ pee kɛɛ nɛ wɔ pɛ nɛ o ma ha nɛ waa le mo, se pi je ɔ tsuo ɔ?” Yesu he nɔ ke: ‘Ke nɔ ko suɔ mi ɔ, e maa ye ye munyu ɔmɛ a nɔ. Kɛkɛ ɔ, Tsaatsɛ maa suɔ lɛ. Nɔ nɛ sume mi ɔ, e yi ye munyu ɔmɛ a nɔ.’ (Yohane 14:21-24) Kaseli ɔmɛ le kaa Yesu ji blɔ ɔ, kɛ anɔkuale ɔ, kɛ wami ɔ, se je ɔ li lɛ jã.\nKe Yesu je kɛ ho hiɔwe ya a, kɛ kaseli ɔmɛ maa pee kɛ kai níhi tsuo nɛ e tsɔɔ mɛ ɔ kɛɛ? Yesu de mɛ ke: ‘Yemi kɛ bualɔ ɔ maa ba ngɛ ye biɛ mi, nɛ nɔ́ tsuaa nɔ́ nɛ hia kaa nyɛɛ le ɔ, e maa tsɔɔ nyɛ; nɛ níhi tsuo nɛ i de nyɛ ɔ, e ma kai nyɛ.’ Kaseli ɔmɛ na bɔ nɛ mumi klɔuklɔu ɔ tsuɔ ní ha. Enɛ ɔ he ɔ, nɔ́ nɛ Yesu de nɛ ɔ maa wo a bua saminya. Yesu tsa nɔ ke: ‘I ngɛ nyɛ sie kɛ he jɔmi. Imi nitsɛ ye he jɔmi i ngɛ sie ha nyɛ. Nyɛ ko ye tsui; nɛ nyɛ ko je fɔ̃ hulɔ.’ (Yohane 14:26, 27) E sɛ nɛ kaseli ɔmɛ nɛ a ye tsui, ejakaa Yesu Tsɛ ɔ maa tsɔɔ mɛ blɔ, nɛ e maa po a he piɛ.\nE be kɛe nɛ a maa na kaa Mawu ngɛ a he piɛ poe. Yesu de ke: “Nɔ nɛ yeɔ je nɛ ɔ nɔ matsɛ ɔ ma. E be he wami ko ngɛ imi ye nɔ.” (Yohane 14:30) Abosiami nyɛ nɛ e ná Yuda Iskariot nɔ he wami nɛ e kɛ lɛ tsu ní. Yesu be gbɔjɔmi ko nɛ Abosiami ma nyɛ maa da nɔ kɛ ka lɛ nɛ e gbo Mawu nɔ tue. Jehanɛ hu ɔ, ke Yesu gbo ɔ, Abosiami be nyɛe ma ha nɛ e tlɔ gbeje. Mɛni he je nɛ e be nyɛe ɔ? Yesu de ke: ‘Nɔ́ tsuaa nɔ́ nɛ Tsɛ ɔ fa a, i peeɔ.’ Enɛ ɔ he ɔ, e ngɛ nɔ mi mami kaa e Tsɛ ɔ ma tle lɛ si.​​—Yohane 14:31.\nJije Yesu yaa, nɛ kɛ Yesu wo Toma bua kɛɛ?\nMɛni nɛ Filipo ngɛ hlae nɛ Yesu nɛ pee ha mɛ?\nMɛni blɔ nɔ nɛ Yesu se nyɛɛli ɔmɛ ma tsu níhi nɛ kle pe nɔ́ nɛ Yesu tsu ɔ?\nMɛni he je nɛ e ji bua womi kaa Tsɛ ɔ nɔ kuɔ pe Yesu ɔ?